এমিলিয়া ক্লার্ক
২০১০ সালে তাকে জর্জ আর. আর. মার্টিন রচিত "আ সং অব আইস অ্যান্ড ফায়ার" অবলম্বনে নির্মিত এইচবিওর মহাকাব্যিক কাল্পনিক "গেম অব থ্রোনস" ধারাবাহিকের ডিনেরিস টার্গেরিয়ান চরিত্রের জন্য নির্বাচন করা হয়। তাকে ব্রিটিশ অভিনেত্রী তামজিন মার্চেন্টের স্থলে নির্বাচন করা হয় এবং এর কারণ প্রকাশ করা হয় নি। এক সাক্ষাৎকারে ক্লার্ক বলেন তিনি অডিশনে ফাঙ্কি চিকেন ও রোবট নৃত্য প্রদর্শন করেছিলেন। ধারাবাহিকটি ২০১১ সালে শুরু হয় এবং ইতিবাচক সমালোচনা লাভের ফলে দ্রুতই চ্যানেলটি এর দ্বিতীয় মৌসুম শুরু করে দেয়। ক্লার্ক ২০১১ সালে তার ডিনেরিস চরিত্রের জন্য শ্রেষ্ঠ পার্শ্ব অভিনেত্রী বিভাগে ইওয়ি পুরস্কার লাভ করেন। ২০১৩ সালে তিনি ৬৫তম প্রাইমটাইম এমি পুরস্কারে শ্রেষ্ঠ পার্শ্ব অভিনেত্রী বিভাগে মনোনয়ন লাভ করেন। এছাড়া তিনি ২০১৫ ও ২০১৬ সালে আরও দুইবার এই বিভাগে মনোনয়ন লাভ করেন।
লিয়াম কানিংহাম
কানিংহাম বিবিসির "আউটক্যাস্ট্‌স" ধারাবাহিকে রাষ্ট্রপতি রিচার্ড টেইট চরিত্রে অভিনয় করেন। ২০১২ সালে তিনি এইচবিওর ধারাবাহিক "গেম অব থ্রোনস"-এর ২য় মৌসুম থেকে মূল কুশীলব হিসেবে যোগ দেন এবং চোরাকারবারি থেকে নাইট উপাধি লাভ করা ডেভস সিওর্থ চরিত্রে অভিনয় করেন। এছাড়া তিনি বিবিসির "মেরলিন" ধারাবাহিকের ৫ম মৌসুমে একজন জাদুকর চরিত্রে অভিনয় করেন। ২০১৩ সালে তিনি জন কুস্যাকের সাথে "দ্য নাম্বার্স স্টেশন"-এ অভিনয় করেন। একই বছর এপ্রিলে তিনি বিবিসি ওয়ানের "ডক্টর হু" ধারাবাহিকে ৭ম মৌসুমে "কোল্ড ওয়ার" পর্বে রুশ সাবমেরিন কমান্ডার ক্যাপ্টেন ঝুকভ চরিত্রে অভিনয় করেন। পাশাপাশি তিনি আইরিশ ভিন্নধারার রক সঙ্গীতদল কোডালিনের "দ্য হাই হোপ" গানের মিউজিক ভিডিওতে অংশগ্রহণ করেন।